นายกฯ สั่งเดินหน้าประมูล 4G ตามกำหนด เมินปัญหาฟ้องร้อง
นายกฯ สั่งเดินหน้าประมูล 4G ตามกำหนด เมินปัญหาฟ้องร้อง
6 พ.ย. 2558

พล.อ.ประยุทธ์ จันทร์โอชา นายกรัฐมนตรี ยืนยันว่ารัฐบาลจะเดินหน้าจัดประมูลคลื่น 4G ต่อไปตามกำหนด ซึ่งหากบริษัทเอกชนจะฟ้องร้องรัฐบาลก็ถือเป็นสิทธิที่จะทำได้ แต่เชื่อว่าคำตัดสินของศาลที่ออกมาจะไม่ส่งผลต่อการประมูลอย่างแน่นอน
“แนวนโยบายของรัฐบาลก็ประมูลไป จะตัดสินแพ้ชนะก็ไม่มีปัญหากับการประมูล ถ้าอยากฟ้องก็ทำไปเป็นสิทธิของเขา แต่ผมจะให้ประมูล…ผมประมูลแน่ ใครขัดขวางถือว่าผิดกฎหมาย ถ้าฟ้องก็ใช้กฎหมาย อย่าใช้กฎหมู่กับผม”นายกรัฐมนตรี กล่าว
พร้อมยืนยันด้วยว่า จะไม่มีการออกกฎหมายหรือคำสั่งใดที่เข้มขันไปมากกว่านี้มาใช้บังคับ
“ถ้าให้ผมออกคำสั่งที่เกินไป เพื่อใช้บังคับทุกอย่าง ผมไม่ออก (คำสั่ง) หรอก เรื่องนี้ ถือเป็นเรื่องความขัดแย้งในองค์กร” นายกรัฐมนตรี กล่าว
อีกทั้งยังฝากว่าองค์กรที่คิดจะฟ้องร้องรัฐบาล ควรจะมาร่วมมือแก้ไขปัญหาดีกว่า เพราะแม้ว่าองค์กรจะได้คลื่นความถี่กลับไป แต่สุดท้ายแล้วรายได้ก็ต้องส่งเข้ารัฐ ไม่ใช่นำเงินไปบริหารองค์กรเพียงอย่างเดียว และสิ่งที่ต้องชี้แจ้งไว้อีกอย่างคือ การที่รัฐบาลเดินหน้าประมูลคลื่น 4G นั้น ไม่ได้หวังต้องการมีรายได้เข้ารัฐเพียงอย่างเดียว แต่เป็นการทำเพื่อประโยชน์ของประชาชนที่ต้องการให้มีค่าบริการลดลง